題雲泉題詠
作者：方回
朝代：宋

paragraphs: 天一生水，坎卦象旃。
二陰一陽，坤之中淵。
天而非此，必爲旱年。
澤自空降，其雲油然。
地而非此，民何以田。
曰有畎澮，泉出于山。
六坎之卦，次坤次乾。
在屯爲雲，在蒙爲泉。
至於需卦，復以雲言。
既亨既養，需厥成焉。
萬物始生，孰爲之元。
水爲物母，乳之而蕃。
雲爲水胎，泉爲水源。
雲初一縷，霶霈八埏。
泉初一滴，洶湧滔天。
君子心學，攸體攸研。
觀象於坎，奚水之專。
中剛內實，處險常安。
於雲於泉，復究厥觀。
水之始初，未波未瀾。
心之始初，萬善俱完。
如雲欲雨，如泉欲川。
發而中節，養蒙亨屯。
無爲而成，地平天全。
心之動也，化育攸關。
我心未動，厥亦有傳。
雲之動天，不可復還。
盍亦求諸，未雲之前。
泉之動矣，不可復返。
盍亦求諸，未泉之前。
心之既發，收之孔艱。
心之未發，泉本雲根。
不睹不聞，無倪無端。
戒慎恐懼，以操以存。
洎及發也，電激河奔。
一言蔽之，敬爲入門。